Veteran og VoksenFjer

GSB veteran talte ialt 55 medlemmer i sæsonen 22-23 (heraf 8 passive/skadede). Det er en nettotilgang på 0 i forhold til forrige sæson, da 4 havde valgt at stoppe og 4 nye startede. Cirka 1/3 af medlemmerne er damer, hvilket er noget højt for en veteranafdeling og det bidrager positivt til at tiltrække endnu flere stærke damer til klubben. Socialt fungerer afdelingen godt, og vi mener selv at vi uofficielt er danmarksmestre i veteranfester.

For sæsonen 23-24 har veteran 54 medlemmer og 3, som stadig er på prævetræning.

Det skal ikke være nogen hemmelighed at en stor del af veteranafdelingens medlemmer efterhånden kan debutere i +50-rækkerne. For at sikre fødekæden af kommende veteranspillere, har veteranafdelingen derfor åbnet mere op for spillere under 40 (”ungveteraner”), der niveaumæssigt kan bidrage til en god træning. Nogle af disse ungveteraner er forældre til GSB ungdomsspillere. Vi tager løbende imod forældre og andre voksne, som gerne vil prøve at træne med veteranerne.

I sæsonen 22-23 havde veteran 5 hold i holdturneringen (3 hold i +40 og 2 hold i +50). De sidste par år er der ikke rigtig rykket op eller ned, da Badminton Sjælland har ændret på rækker og holdstørrelser hvert år. Resultatmæssigt endte sæsonen 22-23:

+40/1 blev 3 af 6, nr 4 i slutspil

+40/2 blev 2 af 6, nr 5 i slutspil

+40/3 blev 6 af 6, nr 2 i slutspil

+50/1 blev 6 af 7

+50/2 blev 6 af 6

I sæsonen 23-24 er der tilføjet et motionisthold, så vi nu er oppe på 6 hold ud fra et ønske om at kunne få flere veteranspillere ud at spille holdkampe.

Den store mandagstræning, der i mange år havde kørt i hal 1 kl 18-21 blev flyttet – først til senere tid og siden til hal 2, da vi mistede træningstiden til håndbold. Fordelen er, at veteran nu også træner på de baner, som vi spiller på ved hjemmekampene.

I sæsonen 23-24 er der byttet om på træningerne, sådan at 1.-2. holds veteranerne nu træner om mandagen, og den store åbne veterantræning ligger om torsdagen kl 20-21:30 – samtidig med VoksenFjer.

VoksenFjer har levet en lidt omtumlet tilværelse, da de først var henvist til at spille på gymnasiet, men et stærkt ønske om at kunne rykke til GIC blev endelig indfriet i sæson 22-23, da der blev afsat 3 baner spredt rundt i hal 2. Det var ikke optimalt og det var svært at tiltrække spillere.

I 23-24 er VoksenFjer for letøvede/begyndere relanceret på 4 baner i hal 3 om torsdagen fra kl 20 med GSB’s nye ungdomstræner Roy som træner. En hel del nye har vist interesse, og lige nu er 12 blevet hængende. Der er dog plads til flere, så der annonceres fortsat med prøvetræninger for interesserede.